 THE MONITOR KAMPALA, UGANDA KWA muda wa miaka 56 ya ndoa yake, Yosia Mwesigye, 83, alingoja na kuomba kupata mtoto bila mafanikio. Pamoja na mkewe Jane Tukamuhabwa (ambaye ashafariki), waliendelea kuwa na matumaini ya kubarikiwa na mtoto baada ya madaktari kuthibitisha walikuwa na uwezo wa kujaaliwa watoto. Hata hivyo, matumaini yao yalikatizwa ghafla baada ya Tukamuhabwa kubainika alikuwa akiugua saratani ya tumbo la uzazi mnamo 2005. Bi Tukamuhabwa alifariki 2018. Kama Abrahamu kwenye Biblia, ambaye alipata mtoto akiwa na umri wa miaka 100, aliendelea kuamini kuwa siku moja atajaaliwa kuwa na mtoto. “Kufariki bila mtoto ni jambo lenye uchungu sana. Kulingana na tamaduni za Kiafrika, mtu anakumbukwa tu kupitia watoto anaoacha,” akasema. Ndoto yake ilitimia Machi, baada ya kujaaliwa mtoto akiwa na umri wa miaka 83 pamoja na mkewe mpya, Sharon Arinaitwe. Wawili hao walioana 2018, Mzee Mwesigye akiwa na umri wa miaka 79 huku msichana huyo akiwa na miaka 25. Machi 23, ilikuwa furaha kwa Mzee Mwesigye, baada ya wafanyakazi katika Hospitali ya North-Kigezi Health IV Rugarama kumsaidia mkewe kujifungua. “Nina furaha kubwa kwamba hatimaye Mungu amenibariki kwa mtoto uzeeni wangu. Sikuwa na matumaini japo niliendelea kumwomba Mungu, ambapo mwishowe alijibu maombi yangu,” akasema. Bi Arinaitwe alisema kuwa aliraiwa na mkwewe kukubali kuolewa na Mzwee Mwesigye. “Tulifika nyumbani kwake licha ya mvua kunyesha vikali. Nilimwona mtu mzee, ambapo nilifikiri ningeolewa na mwanawe. Baadaye, aliniambia kwamba alitaka kunioa. Ni wakati huo nilibaini mume wangu ni shaibu.” Akaongeza: “Ni mwanamume mzuri anayeipenda sana familia yake.” Ninaahidi kumtunza hadi kifo chake.” You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  